## Uredbu o uvjetima za dolazak i boravak stranih jahti i brodica namijenjenih razonodi ili športu u unutrašnjim morskim vodama i teritorijalnom moru Republike Hrvatske

### NN 23/1994 (25.3.1994.), Uredbu o uvjetima za dolazak i boravak stranih jahti i brodica namijenjenih razonodi ili športu u unutrašnjim morskim vodama i teritorijalnom moru Republike Hrvatske

# VLADA REPUBLIKE HRVATSKE

Na temelju članka 1041. stavka 1. točke 1. Pomorskog zakonika ("Narodne
novine", broj 17/94,) Vlada Republike Hrvatske je na sjednici održanoj
22. ožujka 1994. godine donijela

## UREDBU

### o uvjetima za dolazak i boravak stranih jahti i brodica namijenjenih razonodi ili športu u unutrašnjim morskim vodama i teritorijalnom moru Republike Hrvatske

Članak 1.

Ovom se Uredbom propisuju uvjeti za dolazak i boravak stranih jahti
i brodica namijenjenih razonodi ili športu (u daljnjem tekstu: plovila)
u unutrašnjim morskim vodama i teritorijalnom moru Republike Hrvatske na
kojima se obavlja plovidba, uvjeti dolaska radi sudjelovanja u športskim
natjecanjima, vraćanje plovila morskim ili kopnenim putem u inozemstvo,
te ostavljanje plovila radi popravka i čuvanja.

Članak 2.

Ako vlasnik ili zapovjednik stranog plovila namjerava krstariti i boraviti
u unutrašnjim morskim vodama Republike Hrvatske dužan je, nakon ulaska
u unutrašnje morske vode uploviti najkraćim putem u najbližu luku otvorenu
za međunarodni promet i u nadležnoj lučkoj kapetaniji ili njihovoj ispostavi
izvršiti prijavu dolaska. te ispuniti i druge obveze predviđene posebnim
propisima.

Teritorijalnim morem strano plovilo može ploviti bez prijave samo neškodljivim
prolaskom.

Vlasnik ili zapovjednik stranog plovila koji plovilo dovozi kopnenim
putem može to plovilo prijaviti u bilo kojoj kapetaniji ili njihovoj ispostavi.

Vlasnik ili zapovjednik plovila koje nije dulje od 3 metra i sa motorom
slabijim od 4 kW, nije obvezan izvršiti prijavu dolaska u lučkoj kapetaniji
ili ispostavi lučke kapetanije.

Prijava dolaska sadrži: ime i oznaku plovila, dužinu plovila, zastavu
pripadnosti plovila i ime i prezime vlasnika plovila.

Ako plovilo ispuni uvjete za dolazak i boravak u unutrašnjim morskim
vodama i teritorijalnom moru Republike Hrvatske, lučka kapetanija ili njezina
ispostava potvrdit će to na prijavi dolaska uz naznaku da ova potvrda važi
godinu dana.

Obrazac prijave sastavni je dio ove Uredbe.

Članak 3.

Prilikom prijave vlasnik ili zapovjednik plovila mora predočiti važeće
isprave plovila izdane prema propisima strane države u kojoj je plovilo
registrirano i isprave kojima članovi posade dokazuju osposobljenost za
obavljanje plovidbenih poslova, te platiti naknadu za sigurnost plovidbe.

Plovilo mora biti osigurano za odgovornost za štetu počinjenu trećim
osobama u skladu s posebnim zakonom.

Članak 4.

Naknada za sigurnost plovidbe plaća se za vrijeme od godinu dana.

Datum uplate i visina naknade za sigurnost plovidbe upisuje se na predviđenom
mjestu na obrascu prijave dolaska.

Strano plovilo koje dolazi radi športskih natjecanja ne plaća naknadu
za sigurnost plovidbe. Organizator športskog natjecanja dužan je najkasnije
pet dana prije početka natjecanja o tome obavijestiti nadležnu kapetaniju.

Članak 5.

Prilikom prijave, zapovjednik plovila dužan je predoćiti popis članova
posade i ostalih osoba koje borave na plovilu.

Svaku izmjenučlanova posade i drugih osoba koje borave na plovilu zapovjednik
je dužan prijaviti kapetaniji, odnosno ispostavi.

Članak 6.

Strano plovilo može se ostaviti na popravku ili čuvanju kod domaćih
pravnih ili fizićkih osoba koje su za takvu djelatnost registrirane.

Pravna ili fizićka osoba, koja je primila na popravak ili čuvanje strano
plovilo, dužna je u roku od 3 dana o tome izvijestiti najbližu carinsku
ispostavu.

Strano plovilo može se ostavljati i na drugom čuvanom mjestu uz suglasnost
nadležnog carinskog organa.

Članak 7.

Sredstva prikupljena od naknade za sigurnost plovidbe su sredstva državnoga
proračuna Republike Hrvatske, a ustupaju se lučkim kapetanijama i koriste
namjenski za unapređenje sigurnosti plovidbe (nabava plovila, spašavanje,
troškovi inspekcije).

Članak 8.

Novčanom kaznom u dinarskoj protuvrijednosti po srednjem tečaju Narodne
banke Hrvatske na dan naplate kazne, kaznit će se za prekršaj pravna ili
fizička osoba

1. koja nije prijavila svoj dolazak (članak 2. stavak 1.) u iznosu od
500 do 1.000 DEM;

2. koja ne posjeduje potvrdu o uplačenoj naknadi ze sigurnost plovidbe
(članak 4.) u iznosu od 500 do 1.000 DEM:

3. koja ne prijavi svaku promjenu posade i ostalih osoba koje borave
na plovilu (članak 5.) u iznosu od 500 do 1.000 DE M;

4. organizator koji u određenom roku ne prijavi održavanje športskog
natjecanja nadležnoj kapetaniji (članak 4. stavak 2.) u iznosu od 500 do
1.000 DEM;

5. koja ostavi na popravku ili čuvanju plovilo kod osoba koje za takvu
djelatnost nisu registrirane (članak 6. stavak 1.) u iznosu od 500 do 1.000
DEM;

6. koja preuzme na popravak ili čuvanje strano plovilo, a o tome u roku
od 3 dana, ne izvijesti najbližu carinsku ispostavu (članak 8. stavak 2.)
u iznosu od 500 do 1.000 DEM;

7. ako koristi plovilo suprotno ovoj Uredbi (članak 1.) u iznosu od
5.000 do 10.000 DEM.

Članak 9.

Danom stupanja na snagu ove Uredbe prestaje važiti Uredba o dolasku
i boravku stranih jahti i čamaca namijenjenih razonodi ili športu u obalnom
moru, rijekama i jezerima Republike Hrvatske ("Narodne novine",
broj 31/92).

Članak 10.

Ova Uredba stupa na snagu danom objave u "Narodnim novinama".

Klasa: 342-10/94-01/01

Urbroj : 5030114-94-3

Zagreb, 22. ožujka 1994.

Predsjednik

**Nikica Valentić, v. r.**

![](dodatni/361719.gif)

Uredba, NN 23/1994-395
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)